钦定古今图书集成/历象汇编/历法典/第048卷 > 明八
## 钦定古今图书集成/历象汇编/历法典/第048卷 > 明八

### 郑世子朱载堉历学新说七

律历融通

《黄锺历议》中：〈凡十六篇。〉

律音

《乐记》曰：“宫为君，商为臣，角为民，征为事，羽为物。五者
不乱，则无怗滞之音矣。宫乱则荒，其君骄；商乱则陂，
其臣坏；角乱则忧，其民怨；征乱则哀，其事勤；羽乱则
危，其财匮。五者皆乱，迭相陵，谓之慢。如此则国之灭
亡无日矣。”纳音之说，盖出于此。凡五音，其三为纲，宫、
商、角是也；其二为纪，征、羽是也。纲者，声之根本，故为
君、为臣、为民。纪者，声之支末，故“为事”、为物。此三天两
地之义也。黄锺为宫，太蔟为商，姑洗为角，三律皆阳，
故为夫。林锺为征，南吕为羽，应锺为和，三吕皆阴，故
为妻。此阳奇阴偶之义也。以干支言之，则甲乙者，干
之纲也；丙丁而下，干之纪也；子丑者，支之纲也；寅卯
而下，支之纪也。凡干支阳者为之夫，“而阴者为之妻。
甲乙而后丙丁，丙丁而后戊己，戊己而后庚辛，庚辛
而后壬癸，此自然之序也。宫而后商，商而后角，角而
后征，征而后羽，羽而后宫，终则复始，循环无端，此自
然之理也。黄锺居子，其冲在午；林锺居未，其冲在丑。”
子与未隔八相生，午与丑隔八相生，黄锺阳律为夫，
林锺阴吕为妻。故丑“未者，乃子午之妻也。”是以子午、
丑未，其甲乙起自宫，而继之以商、角、征、羽。故甲子、乙
丑、甲午、乙未为宫，丙子、丁丑、丙午、丁未为商，戊子、己
丑、戊午、己未为角，庚子、辛丑、庚午、辛未为征，壬子、癸
丑、壬午、癸未为羽，此皆统于黄锺之宫者也。太蔟居
寅，其冲在申；南吕居酉，其冲在卯。寅与酉隔八相生，
申与卯隔八相生。太蔟阳律为夫，南吕阴吕为妻，故
卯酉者，乃寅申之妻也。是以寅申卯酉，其甲乙起自
商，而继之以角徵羽宫。故甲寅、乙卯、甲申乙酉为商，
丙寅丁卯、丙申丁酉为角，戊寅己卯、戊申己酉为征，
庚寅辛卯、庚申辛酉为羽，壬寅癸卯、壬申癸酉为宫，
此皆统于太蔟之商者也。姑洗居辰，其冲在戌；应锺
居亥，其冲在巳。辰与亥隔八相生，戌与巳隔八相生。
姑洗阳律为夫，应锺阴吕为妻，故巳亥者，辰戌之妻
也。是以长戌、巳亥，其甲乙起自角，而继之以徵羽宫
商，故甲辰、乙巳、甲戌、乙亥为角，丙辰、丁巳、丙戌丁亥
为征，戊辰、己巳、戊戌、己亥为羽，庚辰、辛巳、庚戌辛亥
为宫，壬辰、癸巳、壬戌癸亥为商，此皆统于姑洗之角
者也。夫宫属土，土生金，商属金，金生水，角属木，木生
火，征属火，火生土，羽属水，水生木，各以所生者而谓
之纳音。盖律娶妻而吕生子，天地之情也。若夫海中
金、炉中火之类，斯乃术士俚语，编成歌谣，便于记诵
耳，元无别义，不必强解也。

律均

律。均读作“韵”，与韵义同。古无韵字，以“均”为韵字，言一
韵声也。旋宫之法，自冬至始，随月所建，六律六吕，迭
相为均。一均之音有七，以一为主，六为从。其为从者，
律有三，吕有三，先儒谓之三男三女。盖以阳律为父、
为男，阴吕为母、为女，取象于《大易》也。父为均主，则男
长女幼，男为兄，女为妹，故先男而后女；母为均主，则
女长、男幼，女为姊，男为弟，故先女而后男，此其大凡
也。然十有二声中用者七，不用者五，故十有二均中
用者八十有四，不用者六十，用与不用总而计之，共
百四十有四声也。建子之月，所用者七律，谓黄锺为
宫，父也。太蔟为商，长男也。姑洗为角，中男也。蕤宾为
变征少男也。林锺为征，长女也。南吕为羽中女也，应
锺为变宫少女也。不用者五律，谓大吕、夹锺、仲吕、夷
则、无射也。建丑之月所用者七律，谓大吕为宫母也，
夹锺为商长女也，仲吕为角中女也，林锺为变征少
女也，夷则为征长男也，无射为羽中男也，黄锺为变
宫少男也。不用者五律，谓太蔟、姑洗、蕤宾、南吕、应锺
也。建寅之月所用者七律：谓太蔟为宫父也，姑洗为
商长男也，蕤宾为角中男也，夷则为变征少男也，南
吕为征长女也，应锺为羽中女也，大吕为变宫少女
也。不用者五律，谓夹锺、仲吕、林锺、无射、黄锺也。建卯
之月，所用者七律，谓夹锺为宫母也，仲吕为商长女
也，林锺为角中女也，南吕为变征少女也，无射为征
长男也，黄锺为羽中男也，太蔟为变宫少男也。不用者五律，谓姑洗、蕤宾、夷则、应锺、大吕也。建辰之月所
用者七律，谓姑洗为宫父也，蕤宾为商长男也，夷则
为角中男也，无射为变征少男也，应锺为征长女也，
大吕为羽中女也，夹锺为变宫少女也。不用者五律，
谓仲吕、林锺、南吕、黄锺、太蔟也。建巳之月所用者七
律，谓仲吕为宫母也，林锺为商长女也，南吕为角中
女也，应锺为变征少女也，黄锺为征长男也，太蔟为
羽中男也，姑洗为变宫少男也。不用者五律，谓蕤宾、
夷则、无射、大吕、夹锺也。建午之月所用者七律，谓蕤
宾为宫父也，夷则为商长男也，无射为角中男也，黄
锺为变征少男也，大吕为征长女也，夹锺为羽中女
也，仲吕为变宫少女也。不用者五律，谓林锺、南吕、应
锺、太蔟、姑洗也。建未之月所用者七律，谓林锺为宫
母也，南吕为商长女也，应锺为角中女也；大吕为变
征少女也，太蔟为征长男也，姑洗为羽中男也，蕤宾
为变宫少男也。不用者五律，谓夷则、无射、黄锺、夹锺、
仲吕也。建申之月所用者七律，谓夷则为宫父也，无
射为商长男也，黄锺为角中男也，太蔟为变征少男
也，夹锺为征长女也，仲吕为羽中女也，林锺为变宫
少女也。不用者五律，谓南吕、应锺、大吕、姑洗、蕤宾也。
建酉之月所用者七律，谓南吕为宫母也，应锺为商
长女也，大吕为角中女也，夹锺为变征少女也，姑洗
为征长男也，蕤宾为羽中男也，夷则为变宫少男也。
不用者五律，谓无射、黄锺、太蔟、仲吕、林锺也。建戌之
月，所用者七律，谓无射为宫父也，黄锺为商长男也，
太蔟为角中男也，姑洗为变征少男也，仲吕为征长
女也，林锺为羽中女也，南吕为变宫少女也。不用者
五律，谓应锺、大吕、夹锺、蕤宾、夷则也。建亥之月，所用
者七律，谓应锺为宫，母也；大吕为商，长女也；夹锺为
角，中女也；仲吕为变征少女也；蕤宾为征，长男也；夷
则为羽，中男也；无射为变宫，少男也。不用者五律，谓
黄锺、太蔟、姑洗、林锺、南吕也。此之谓五声六律十二
管，旋相为宫，生生不已，转转无穷，而与大《易》之理相
合，造化自然之妙用也。按所用七律者，有虞氏谓之
七始，见于《尚书大传》，周人或谓之七音，或谓之“七律”，
见于《左传》《国语》。古惟五音有其名，而二音之名则略
之不载也。至前汉《淮南子》始以“和”、“缪”二字名之，后汉
《律历志》又以变宫、变征名之。夫二变之名，起自汉儒，
其名不雅，遂使后世疑焉。未若“和”、“缪”二字，雅而近古，
无可疑耳。窃谓“缪”之一字，理犹未尽，宜改为“中。”盖此
七音之内，宫音为之始，变宫为之终，变征之音独居
于中，故谓之中。以十二律方位考之，则宫必与变征
相冲，正中相对，故谓之中。是故不曰变征而曰“中”，不
曰变宫而曰“和”，其名允协，其理尽矣。